**Pe cer înșir poeme**

*Alexandrescu Oana-Adriana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amiaza-și trage-oblonul să lase nopții loc

Amurgul sângerează pe cer creând iluzii

Eu strâng cuvinte-n palmă și-ntr-un năstrușnic joc

Le-arunc pe o hârtie să le citească surzii.

În jurul meu copacii se tânguie cu foc

Robiți de-un vânt sălbatic ce-ngenunchează corbii

Eu răscolesc emoții și din condei le storc

Pe-o strună de vioară, să le audă orbii.

Și dacă-n noaptea asta m-aș preschimba în stea

De vină-ar fi dorința ce-mi stă deasupra frunții...

Eu cer eternității o clipă să-mi mai dea

Pe cer să-nșir poeme, să le privească muții.

26.02.2020

Focșani